**Ei koroteta enää kiinteistöveroa**

*Eläkkeensaajien Keskusliitto EKL ry huomauttaa, että kiinteistöveron korotus nostaa aina asumisen hintaa ja on suhteellisesti ankarampi pienituloisille kuin suurituloisille.*

Vihreiden puheenjohtaja Maria Ohisalon mukaan ([Ylen kuntavaalien puheenjohtajatentti 24.5.](https://yle.fi/uutiset/3-11946296)) kiinteistöveron nosto on ensisijainen vihreiden ajama veronkorotus.

* Kiinteistövero on tasavero, joka rasittaa pienituloisia kaikkein rajuimmin. Tätä veroa arvioitaessa ei oteta huomioon verovelvollisen tuloja, varallisuutta tai maksukykyä. Veron korottamisen seurauksena asuminen kallistuu niin omistusasunnoissa kuin vuokra-asunnoissa asuvilla, toteaa Eläkkeensaajien Keskusliiton puheenjohtaja Simo Paassilta.

Vuonna 2015 Pellervon taloustutkimuksen tekemän selvityksen mukaan omakotitaloasujat maksavat enemmän kiinteistöveroja kuin asunto-osakeyhtiöissä asuvat. Kiinteistöveron arvo on suhteellisesti ankarampi pienituloisilla kuin suurituloisilla ja määrällisesti eniten kiinteistöveroja maksavat 45-74 –vuotiaat.

* Edellä mainitusta selvityksestä kävi ilmi sekin, että Kiinteistöverojen osuus asuntokunnan ansioista on suhteellisesti korkein yli 75-vuotiailla. Tämän veron korottaminen ei tue ollenkaan sitä yleistä tavoitetta, että ikääntyneen pitää voida asua omassa kodissaan mahdollisimman pitkään, päättää puheenjohtaja Paassilta.

Lisätietoja:

Eläkkeensaajien Keskusliitto EKL ry

puheenjohtaja, kunnallisneuvos Simo Paassilta, puh. 050 522 1201